b'\n_START_ARTICLE_\nPenicilin G\n_START_SECTION_\nOdkritje in zgodovina\n_START_PARAGRAPH_\nOdkritje penicilina pripisujejo \xc5\xa1kotskemu znanstveniku Alexandru Flemingu, ki je leta 1928 opazil, da v kulturi bakterij, ki se je oku\xc5\xbeila z glivami, v bli\xc5\xbeini le-teh bakterije ne uspevajo. Predpostavljal je, da ena od snovi, ki jo izlo\xc4\x8dajo te glive v substrat, inhibira rast in razmno\xc5\xbeevanje bakterij. Ko je vzgojil posamezne glive iz oku\xc5\xbeene kulture, je ugotovil, da to snov izlo\xc4\x8da \xc4\x8dopi\xc4\x8dasta plesen (rod Penicillium), natan\xc4\x8dneje vrsta Penicillium chrysogenum. Filtrat iz kulture gliv je poimenoval\xc2\xa0\xc2\xbbpenicilin\xc2\xab\xc2\xa0in ga poslal v nadaljnje raziskave._NEWLINE_Bakteriostati\xc4\x8den u\xc4\x8dinek nekaterih plesni so sicer poznali \xc5\xbee v antiki, vendar u\xc4\x8dinkovine niso izolirali. Natan\xc4\x8dneje sta tovrstno delovanje gliv opisala francoski zdravnik Ernest Duchesne leta 1897 in kostari\xc5\xa1ki znanstvenik Clodomiro Picado Twight med letoma 1915 in 1927, a so njuna odkritja ostala neopa\xc5\xbeena._NEWLINE_Tudi poskusi uporabe penicilina so bili v za\xc4\x8detku neuspe\xc5\xa1ni, saj ga niso mogli proizvesti dovolj, da bi bilo zdravljenje u\xc4\x8dinkovito. \xc5\xa0ele ve\xc4\x8d kot deset let kasneje, leta 1939, je Howard Walter Florey z ekipo znanstvenikov z Univerze v Oxfordu dokazal in vivo u\xc4\x8dinkovitost in ne\xc5\xa1kodljivost na poskusnih podganah. V Oxfordu so leta 1942 izvedli tudi prve uspe\xc5\xa1ne klini\xc4\x8dne preizkuse penicilina._NEWLINE_Mno\xc5\xbei\xc4\x8dna proizvodnja penicilina se je izkazala za te\xc5\xbeavno, vendar so ob pomo\xc4\x8di novih odkritij s podro\xc4\x8dja gojenja gliv in izolacije u\xc4\x8dinkovine do pri\xc4\x8detka invazije v Normandiji v ZDA proizvedli \xc5\xbee 2,3 milijona odmerkov. Med 2. svetovno vojno je penicilin tako bistveno zmanj\xc5\xa1al \xc5\xa1tevilo \xc5\xbertev in amputacij zaradi oku\xc5\xbeenih ran med zavezni\xc5\xa1kimi vojaki. Te\xc5\xbeavo je predstavljalo predvsem dejstvo, da se penicilin aktivno izlo\xc4\x8da skozi ledvice, zaradi \xc4\x8desar je bilo potrebno pogosto odmerjanje. Re\xc5\xa1ili so jo z dodatkom snovi, ki tekmuje s penicilinom za vezavo na transportne molekule v celicah nefronov in s tem upo\xc4\x8dasnjuje njegovo izlo\xc4\x8danje (t. i. kompetitivni inhibitor)._NEWLINE_Po 2. svetovni vojni je postal penicilin najbolj uporabljan antibiotik sploh, s kemijsko modifikacijo njegove strukture pa so izdelali snovi, ki so u\xc4\x8dinkovite proti \xc5\xa1ir\xc5\xa1emu spektru bakterij kot sam penicilin._NEWLINE_Za odkritje penicilina, njegove uporabe za zdravljenje bakterijskih oku\xc5\xbeb in njegove kemijske zgradbe so Alexander Fleming, sir Howard Walter Florey ter Ernst Boris Chain leta 1945 prejeli Nobelovo nagrado za fiziologijo ali medicino.\n_START_SECTION_\nUporaba danes\n_START_PARAGRAPH_\nUporablja se za zdravljenje celulitisa, gonoreje, meningitisa, sifilisa in drugih bakterijskih bolezni. Poleg tega obstaja tudi ve\xc4\x8d polsinteti\xc4\x8dnih penicilinov za zdravljenje infekcij z dolo\xc4\x8denimi bakterijami, ki so odporne na naravne peniciline.'